ຜົນສຳເລັດ ກອງປະຊຸມ ຄົບຄະນະບໍລິຫານງານ ສູນກາງພັກ ຄັ້ງທີ 3 ສະໄໝທີ X
- ລາຍລະອຽດ
- ໝວດ: news
- ເຜີຍແຜ່ເມື່ອ ວັນພະຫັດ, 22 ກັນຍາ 2016 03:15
ຂປລ. ກອງປະຊຸມຄົບຄະນະ ຂອງຄະນະບໍລິຫານງານ ສູນກາງພັກ ຄັ້ງທີ 3 ສະໄໝທີ X ນັບໄດ້ຈັດຂຶ້ນ ແຕ່ວັນທີ 12-21 ກັນຍາ 2016 ທີ່ສຳນັກງານສູນກາງພັກ ນະຄອນຫລວງວຽງຈັນ, ພາຍໃຕ້ການເປັນປະທານ ຂອງສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານ ສູນກາງພັກ ໂດຍໄດ້ລົງເລິກ, ປຶກສາຫາລື, ໃຫ້ທັດສະນະ ແລະ ທິດຊີ້ນຳ ຕໍ່ບັນຫາສຳຄັນ ຈຳນວນໜຶ່ງ ຄື:
ການຕີລາຄາ ສະພາບຜັນຂະຫຍາຍ ມະຕິກອງປະຊຸມໃຫຍ່ ຄັ້ງທີ X ຂອງພັກ ໃນໄລຍະ 9 ເດືອນຜ່ານມາ ແລະ ວຽກງານຈຸດສຸມ ໃນຕໍ່ໜ້າ.
ກອງປະຊຸມ ໄດ້ຕີລາຄາ ການຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມ, ແຜນງົບປະມານ ແລະ ເງິນຕາ ສົກປີ 2015-2016 ແລະ ທິດທາງວຽກງານ ສຳລັບປີ 2017, ມາດຕະການກ່ຽວກັບກັບ ການແກ້ໄຂ ພະຍາດອາດຍາສິດ ແລະ ສໍ້ລາດບັງຫລວງ, ພ້ອມທັງ ດຳເນີນຊີວິດ ການເມືອງພາຍໃນ ປະຈຳປີ 2016. ກອງປະຊຸມ ໄດ້ເປັນເອກະພາບ ໃນໄລຍະ 9 ເດືອນຜ່ານມາ ເຫັນວ່າໄດ້ມີການຈັດຕັ້ງ ເຊື່ອມຊຶມ ແລະ ຜັນຂະຫຍາຍມະຕິ X ຂອງພັກ ແຕ່ຂັ້ນສູນກາງ ລົງເຖິງທ້ອງຖິ່ນຮາກຖານ, ບັນຫາທີ່ມີ ລັກສະນະພົ້ນເດັ່ນ ແລະ ຮີບດ່ວນຈຳນວນໜຶ່ງ ໄດ້ຮັບການ ເອົາໃຈໃສ່ແກ້ໄຂ ເພື່ອຮັບປະກັນ ຄວາມສະຫງົບ ແລະ ສະກັດກັ້ນໜໍ່ແໜງ ທີ່ຈະກໍ່ໃຫ້ເກີດ ຄວາມບໍ່ເປັນລະບຽບຮຽບຮ້ອຍ ໃນສັງຄົມ ເຮັດໃຫ້ສະພາບ ດ້ານເມືອງສືບຕໍ່ມີ ຄວາມສະຫງົບໝັ້ນຄົງ ສັງຄົມມີຄວາມປອດໄພ ໂດຍພື້ນຖານ.
ເສດຖະກິດໂດຍລວມ ຍັງສືບຕໍ່ຂະຫຍາຍຕົວ, ລັດຖະບານ ກໍຄື ຂະແໜງການ ແລະ ທ້ອງຖິ່ນ ໄດ້ເອົາໃຈໃສ່ ແກ້ໄຂຄວາມຫຍຸ້ງຍາກ ດ້ານການເງິນ-ງົບປະມານ, ບັນຫາໄມ້ເຖື່ອນ, ລາຄາໄຟຟ້າ, ການນຳເຂົ້ານ້ຳມັນ ແລະ ການເກັບພາສີ-ອາກອນ ທີ່ບໍ່ສອດຄ່ອງ. ພ້ອມນັ້ນ ໄດ້ດຳເນີນການ ປັບປຸງກົງຈັກຂອງລັດຖະບານ ແລະ ອື່ນໆ ອັນພົ້ນເດັ່ນ ແມ່ນການຢ້ຽມຢາມ ລັດຖະກິດຂອງສະຫາຍ ເລຂາທິການໃຫຍ່ ປະທານປະເທດ ຢູ່ ສສ ຫວຽດນາມ ແລະ ສປ ຈີນ, ພ້ອມທັງໄດ້ເຄື່ອນໄຫວ ຕ່າງປະເທດ ຢ່າງຕັ້ງໜ້າ, ພິເສດ ໄດ້ເປັນເຈົ້າການກະກຽມ ແລະ ດຳເນີນກອງປະຊຸມ ສຸດຍອດອາຊຽນ ຄັ້ງທີ 28 ແລະ 29 ພ້ອມທັງ ໄດ້ຕ້ອນຮັບການຢ້ຽມຢາມ ປະເທດເຮົາ ຂອງປະມຸກລັດ ແລະ ຫົວໜ້າລັດຖະບານ ປະເທດຕ່າງໆ ເຊິ່ງໄດ້ຮັບຜົນສຳເລັດ ອັນຈົບງາມ ທັງເຮັດໃຫ້ ຖານະບົດບາດ ແລະ ຊື່ສຽງຂອງ ສປປ ລາວ ພົ້ນເດັ່ນຂຶ້ນ ໃນເວທີພາກພື້ນ ແລະ ສາກົນ.
ກອງປະຊຸມ ໄດ້ເປັນເອກະພາບ ແລະ ຕີລາຄາ ກ່ຽວກັບມາດຕະການ ແກ້ໄຂພະຍາດ ອາດຍາສິດ ແລະ ສໍ້ລາດບັງຫລວງ ເຊິ່ງໄລຍະຜ່ານມາ ເຫັນວ່າເກີດຂຶ້ນຢູ່ ຫລາຍລະດັບ ແລະ ຫລາຍຮູບການ ທີ່ແຕກຕ່າງກັນ ທັງເປັນບັນຫາທ້າທາຍ ຕໍ່ບົດບາດອິດທິພົນ ຂອງພັກ-ລັດ ແລະ ໄພອັນຕະລາຍ ຕໍ່ສັງຄົມ ເຊິ່ງພັກເຮົາຕ້ອງໄດ້ ຖືສຳຄັນ ແລະ ເອົາໃຈໃສ່ ແກ້ໄຂບັນຫາຫຍໍ້ທໍ້ຕ່າງໆ ໃນກົງຈັກ ພັກ-ລັດ ແລະ ໃນສັງຄົມ ໃຫ້ມີຄວາມເດັດຂາດ ເຂັ້ມງວດ. ກອງປະຊຸມ ສູນກາງໄດ້ຕົກລົງກັນ ເປັນເອກະພາບ ຮັບຮອງເອົາ ບົດລາຍງານຕ່າງໆ ທີ່ສະເໜີຕໍ່ ກອງປະຊຸມຄັ້ງນີ້ ເພື່ອເປັນພື້ນຖານ ແກ່ການສືບຕໍ່ຈັດຕັ້ງປະຕິບັດ ມະຕິກອງປະຊຸມໃຫຍ່ ຄັ້ງທີ X ໃຫ້ເປັນຂະບວນການ ວຽກງານຕົວຈິງ ຢ່າງແຂງແຮງ, ພ້ອມກັນນັ້ນ ກໍໄດ້ຊີ້ນຳບາງວຽກງານ ຈຸດສຸມໃນປີ 2017 ເຊັ່ນ: ສືບຕໍ່ຜັນຂະຫຍາຍ ແລະ ຈັດຕັ້ງປະຕິບັດແນວທາງ ປ້ອງກັນຊາດ-ປ້ອງກັນຄວາມສະຫງົບ ປວງຊົນຮອບດ້ານ, ຮັບປະກັນຄວາມໝັ້ນຄົງ ທາງດ້ານການເມືອງ ແລະ ຄວາມເປັນລະບຽບ ຮຽບຮ້ອຍທາງສັງຄົມ, ສ້າງສະພາບແວດລ້ອມ ທີ່ເອື້ອອຳນວຍ ໃຫ້ແກ່ການສ້າງສາ ພັດທະນາ ແລະ ດຳລົງຊີວິດ ຂອງປະຊາຊົນ.
ເພີ່ມທະວີ ການຮ່ວມມື ລົງສູ່ລວງເລິກ ແລະ ມີປະສິດທິຜົນ ກັບບັນດາປະເທດ ເພື່ອນມິດຍຸດທະສາດ, ເປັນເຈົ້າການປະສານງານ ກັບບັນດາປະເທດ ໃນອາຊຽນ ເພື່ອຜັນຂະຫຍາຍ ໝາກຜົນຂອງກອງປະຊຸມ ສຸດຍອດອາຊຽນ ຄັ້ງທີ 28, 29 ແລະ ກອງປະຊຸມ ລະຫວ່າງອາຊຽນ ກັບປະເທດຄູ່ເຈລະຈາຕ່າງໆ; ເອົາໃຈໃສ່ນຳພາ, ຊີ້ນຳຢ່າງຈົດຈໍ່ ຕໍ່ການຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມ ແຫ່ງຊາດ 5 ປີ ຄັ້ງທີ 8 ໂດຍຕິດພັນກັບ ການສູ້ຊົນປະຕິບັດ ບັນດາຄາດໝາຍ ຕົ້ນຕໍແຕ່ນີ້ ຫາທ້າຍປີ 2016 ແລະ ເປັນເຈົ້າການສູ້ຊົນ ປະຕິບັດແຜນພັດທະນາ ເສດຖະກິດ-ສັງຄົມ 2017 ຕິດພັນກັບການເພີ່ມທະວີ ນຳພາແກ້ໄຂຂອດອ່ອນ ໃນການຈັດເກັບລາຍຮັບ, ຄຸ້ມຄອງລາຍຈ່າຍ, ພ້ອມທັງ ສືບຕໍ່ດຳເນີນການ ແກ້ໄຂປະກົດການຫຍໍ້ທໍ້ຕ່າງໆ ຢ່າງເດັດຂາດ, ເຂັ້ມງວດ; ເພີ່ມທະວີການຍົກສູງ ປະສິດທິພາບ ຂອງການຄຸ້ມຄອງ ລັດດ້ວຍກົດໝາຍ; ສືບຕໍ່ປັບປຸງ, ສັບຊ້ອນກົງຈັກການຈັດຕັ້ງ ຂອງບັນດາກະຊວງ ແລະ ອົງການລັດທຽບເທົ່າ ກໍຄືອົງການປົກຄອງ ຢູ່ຂັ້ນທ້ອງຖິ່ນຮາກຖານ ຕາມທິດກະທັດຮັດ, ເຂັ້ມແຂງ ແລະ ມີປະສິດທິພາບ ໂດຍຄົ້ນຄວ້າ ແລະ ກຳນົດບັນດາມາດຖານ ດ້ານຕຳແໜ່ງງານ ຕິດພັນກັບການສັບຊ້ອນ ພະນັກງານຄືນໃໝ່ ຢ່າງເໝາະສົມ.
ສືບຕໍ່ກຳນົດແຈ້ງການ ປະຕິບັດພາລະບົດບາດ ຄຸ້ມຄອງມະຫາພາກ ຂອງຂັ້ນສູນກາງ ກັບການແບ່ງຂັ້ນຄຸ້ມຄອງ ແລະ ແບ່ງຄວາມຮັບຜິດຊອບ ໃຫ້ຊັດເຈນ, ມີຄວາມກົມກຽວ ແລະ ສອດຄ່ອງກວ່າເກົ່າ; ເສີມຂະຫຍາຍບົດບາດ ຂອງແນວລາວສ້າງຊາດ ແລະ ບັນດາອົງການຈັດຕັ້ງ ມະຫາຊົນ ໃນການເຂົ້າຮ່ວມແກ້ໄຂ ປະກົດການ ຫຍໍ້ທໍ້ໃນສັງຄົມ ເຂົ້າຮ່ວມກໍ່ສ້າງພັກ ໃຫ້ປອດໃສ, ເຂັ້ມແຂງ; ສືບຕໍ່ປັບປຸງ, ກໍ່ສ້າງພັກທາງພັກ ທາງດ້ານການເມືອງ, ແນວຄິດ, ການຈັດຕັ້ງ ແລະ ແບບແຜນນຳພາ ໃຫ້ປອດໃສ, ເຂັ້ມແຂງ ແລະ ໝັກແໜ້ນ; ສ້າງການຫັນປ່ຽນໃໝ່ ໃນການຍົກສູງ ຄວາມສາມາດນຳພາ ແລະ ຄວາມເປັນແບບຢ່າງ ນຳໜ້າຂອງພັກ, ສືບຕໍ່ຍູ້ຂະບວນການ ແຂ່ງຂັນຮັກຊາດ ແລະ ພັດທະນາ ຕິດພັນກັບການຫັນລົງກໍ່ສ້າງ ຮາກຖານການເມືອງ ພັດທະນາຊົນນະບົດ ແລະ ແກ້ໄຂຄວາມທຸກຍາກ ຂອງປະຊາຊົນ ກໍຄື ແກ້ໄຂບັນດາ ປະກົດການຫຍໍ້ທໍ້ ເປັນຕົ້ນແມ່ນ ບັນຫາຢາເສບຕິດ, ລັກຊັບ, ປຸ້ນຈີ້ ແລະ ໄພສັງຄົມ.
ຄະນະບໍລິຫານງານ ສູນກາງພັກ ຮຽກຮ້ອງມາຍັງ ພະນັກງານ, ສະມາຊິກພັກ, ທະຫານ-ຕຳຫລວດ ແລະ ປະຊາຊົນບັນດາເຜົ່າ ຈົ່ງຍົກສູງ ຄວາມຮັບຜິດຊອບ ແລະ ເພີ່ມຄວາມສາມັກຄີ ເປັນຈິດໜຶ່ງໃຈດຽວ, ທັງເສີມຂະຫຍາຍ ນ້ຳໃຈຮັກຊາດ, ຮັກລະບອບໃໝ່, ດຸໝັ່ນຂະຫຍັນພຽນ, ສຸມສະຕິປັນຍາ ແລະ ຫົວຄິດປະດິດສ້າງ ເຂົ້າໃສ່ພາລະກິດ ປົກປັກຮັກສາ ແລະ ສ້າງສາພັດທະນາ ປະເທດຊາດ, ສ້າງຂະບວນການ ໃຫ້ແຂງແຮງ, ຕໍ່ເນື່ອງ ຈັດຕັ້ງປະຕິບັດ ມະຕິກອງປະຊຸມ ຄົບຄະນະ ຂອງຄະນະບໍລິຫານງານ ສູນກາງພັກ ຄັ້ງທີ 3 ສະໄໝທີ X ໃຫ້ປະກົດຜົນເປັນຈິງ.